Nariadenie Komisie (EHS) č. 2514/78
z 26. októbra 1978
o registrácii v členských štátoch zmlúv na rozmnožovanie osiva v nečlenských krajinách
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva,
so zreteľom na nariadenie Rady (EHS) č. 2358/71 z 26. októbra 1971 o spoločnej organizácii trhu s osivom [1], naposledy zmenené a doplnené nariadením (EHS) č. 1346/78 [2], a najmä na jeho články 3a (4) a 9,
keďže nariadenie (EHS) č. 2358/71 ustanovuje, že registrácia zmlúv na rozmnožovanie osiva v nečlenských krajinách vykonávaná orgánmi členských štátov sa môže robiť povinne; keďže táto možnosť by sa mala použiť vzhľadom na druhy, ktoré zohrávajú dôležitú úlohu pri zásobovaní trhu spoločenstva; keďže by sa mal vypracovať zoznam druhov, ktoré spĺňajú toto kritérium;
keďže tieto zmluvy sa vzťahujú na niekoľko za sebou idúcich zberov úrody; keďže v dôsledku toho by sa malo v záujme rozumného uplatňovania tohto systému ustanoviť, aby zmluvy uzatvorené pred tým, ako tento systém nadobudol účinnosť, ale ktoré sa vzťahujú na zbery úrody idúce za sebou, sa zaregistrovali;
keďže nariadenie (EHS) č. 2358/71 taktiež vyžaduje, aby zmluvy na rozmnožovanie osiva v nečlenských krajinách sa definovali; keďže je tiež potrebné ustanoviť, aby zmluvná strana zriadená v spoločenstve poskytla určité údaje, keď sa zmluva registruje;
keďže je na členských štátoch, aby založili systém registrácie týchto zmlúv a je žiaduce, aby vymenovali určitý úrad na tento účel;
keďže Komisia by mala byť informovaná o informáciách obsiahnutých v zmluvách, aby sa jej umožnilo monitorovať vývoj trhu a riadiť trh spoločenstva;
keďže opatrenia ustanovené v tomto nariadení sú v súlade so stanoviskom Riadiaceho výboru pre osivá,
PRIJALA TOTO NARIADENIE:
Článok 1
Zmluvy na rozmnožovanie osiva v nečlenskej krajine, ktoré sa týkajú druhov alebo skupín odrôd vymenovaných v prílohe k tomuto nariadeniu a tam, kde sa uzatvorili s účinnosťou od 1. februára 1979 a zmluvy uzatvorené do tohto dátumu na osivo, ktorého úroda sa má zberať od 1. júna 1980 a neskôr, podliehajú registrácii v súlade s týmto nariadením.
Článok 2
Na účely tohto nariadenia "zmluva na rozmnožovanie osiva v nečlenskej krajine" znamená zmluvu uzatvorenú písomne medzi zmluvnou stranou zriadenou v spoločenstve a zmluvnou stranou zriadenou v nečlenskej krajine užívajúcou rovnosť produkcie osiva so spoločenstvom, pričom posledne uvedená zmluvná strana sa zaviaže rozmnožovať osivá alebo zabezpečiť rozmnožovanie osív v mene prvej uvedenej zmluvnej strany s tým cieľom, že všetko alebo časť osív sa bude dovážať do spoločenstva.
Článok 3
Na účely registrácie zmlúv ustanovených v článku 1 poskytne zmluvná strana zriadená v spoločenstve orgánu uvedenému v článku 4 aspoň nasledovné údaje:
a) krajinu, v ktorej sa rozmnožovanie osiva má uskutočňovať,
b) druh a odrodu osív,
c) množstvo, pôvod a kvalitu osív, ktoré sa majú rozmnožovať,
d) hospodárske roky, na ktoré sa zmluva vzťahuje, predpokladané množstvá, ktoré sa majú doviezť do spoločenstva, plánované dodacie lehoty.
Článok 4
Členské štáty zavedú systém registrácie zmlúv uvedených v článku 1. Na ten účel vymenujú určitý úrad zodpovedný za registráciu a oznámia Komisii jeho názov a adresu do 1. februára 1979.
Článok 5
1. Zmluvná strana zriadená v spoločenstve zaregistruje zmluvu v príslušnom orgáne členského štátu, na ktorého území je zriadená, pred uplynutím lehoty stanovenej v prílohe k tomuto nariadeniu pre každý druh alebo skupinu odrôd.
2. Akékoľvek zmeny urobené v údajoch uvedených v článku 3 po zaregistrovaní zmluvy sa musia oznámiť do 30 dní odo dňa, kedy sa také zmeny urobili.
Článok 6
Členské štáty doručia Komisii každý rok najneskôr 30 dní po uplynutí lehôt stanovených v prílohe nasledovné údaje pre každý hospodársky rok, druh alebo skupinu odrôd vymenovaných v prílohe a pre každú príslušnú nečlenskú krajinu, odhadované množstvá osív vyplývajúce z rozmnožovania, ktoré sa majú doviezť do spoločenstva.
Článok 7
Toto nariadenie nadobúda účinnosť 15. novembra 1978.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 26. októbra 1978